PMIndiaData/PMIndiaSum huggingface dataset:
हवामानविषयक शिखर परिषद  (एप्रिल 22-23, 2021)

अमेरिकेचे अध्यक्ष जोसेफ आर. बायडेन यांनी दिलेल्या निमंत्रणावरून पंतप्रधान नरेंद्र मोदी 22-23 एप्रिल 2021 रोजी होणाऱ्या हवामान विषयावरील नेत्यांच्या व्हर्चुअल शिखर परिषदेत सहभागी होतील. पंतप्रधान 22 एप्रिल 2021 रोजी सायंकाळी 5.30 ते 7.30 दरम्यान होणाऱ्या पहिल्या सत्रात “Our Collective Sprint to 2030” यावर आपले विचार मांडतील. या शिखर परिषदेत जगातील सुमारे 40 अन्य नेते सहभागी होत आहेत. मेजर इकॉनॉमीज फोरमचे सदस्य असलेल्या देशांचे आणि हवामान बदलाचा धोका असलेल्या देशांचे ते प्रतिनिधित्व करतील (भारत याचा सदस्य आहे). हवामानातील बदल, हवामानसंबंधी उपाययोजनांत वाढ, कार्बन उत्सर्जन कमी करण्यासाठी अर्थसहाय्य जमवणे, निसर्ग आधारित उपाय, हवामान सुरक्षा तसेच स्वच्छ उर्जेसाठी नाविन्यपूर्ण तंत्रज्ञान यावर नेते आपली मते व्यक्त करतील. राष्ट्रीय परिस्थिती आणि शाश्वत विकासाच्या प्राथमिकतांचा आदर करतांना सर्वसमावेशक आणि लवचिक आर्थिक विकासाशी हवामान कृतीची जग कशी सांगड घालू शकेल यावरही नेते चर्चा करतील. नोव्हेंबर 2021 मध्ये होणाऱ्या सीओपी 26 च्या अनुषंगाने हवामानविषयक समस्यांवर लक्ष केंद्रित करण्यासाठी आयोजित केलेल्या जागतिक बैठकांच्या मालिकेचा ही शिखर परिषद एक भाग आहे. सर्व सत्रे थेट प्रक्षेपित केली जातील आणि माध्यमे व लोकांसाठी खुली असतील.
चंदीगड प्रशासनाच्या 3930 कर्मचाऱ्यांसाठी स्वयं वित्तपुरवठा गृहनिर्माण योजनेअंतर्गत गृहनिर्माणासाठी चंदीगड गृहनिर्माण मंडळाला भूखंड द्यायला मंत्रिमंडळाची मान्यता

चंदीगड प्रशासनाच्या 3930 कर्मचाऱ्यांसाठी स्वयं वित्तपुरवठा गृहनिर्माण योजनेअंतर्गत गृहनिर्माणासाठी चंदीगड गृहनिर्माण मंडळाला भूखंड द्यायला केंद्रीय मंत्रिमंडळाने मान्यता दिली. चंदीगड प्रशासन कर्मचाऱ्यांच्या 3930 घरांसाठी 73.3 एकर जमीन निश्चित करण्यात आली आहे त्यापैकी 11.8 एकर जमीन चंदीगड गृहनिर्माण मंडळाच्या ताब्यात आधीपासूनच आहे. 61.5 एकर सरकारी जमीन चंदीगड गृहनिर्माण मंडळाला द्यायचा प्रस्ताव आहे. या प्रस्तावामुळे कामगार आणि स्थानिक अभियंता वर्गासाठीही प्रत्यक्ष आणि अप्रत्यक्ष रोजगार निर्मिती होणार आहे.
वसुंधरा दिनानिमित्त पंतप्रधानांचा संदेश

वसुंधरा दिनानिमित्त पंतप्रधान नरेंद्र मोदी यांनी संदेश दिला आहे. आपली पृथ्वी स्वच्छ आणि हरित ठेवण्याचा ठोस संकल्प करून आजच्या वसुंधरा दिनानिमित्त या भूमातेविषयी कृतज्ञता व्यक्त करण्याचा आजचा दिवस आहे. या पृथ्वीतलावरील सर्व प्राणी, पशु-पक्षी यांच्यासह एकोप्यानं राहून भावी पिढ्यांसाठी निसर्गाच्या ऋणातून उतराई म्हणून आपण कार्य करण्याची गरज आहे. यावर्षी ‘पर्यावरण आणि हवामान साक्षरता’ हा मुख्य मुद्दा घेऊन वसुंधरा दिन साजरा केला जात आहे. यामुळे नैसर्गिक साधन संपत्ती-स्रोत आणि निसर्गाचं संरक्षण याविषयी जनमनात जागृती निर्माण होईल, अशी मला आशा आहे, असे पंतप्रधानांनी या संदेशात म्हटले आहे.
रिपब्लिक टिव्हीच्या चर्चासत्रात पंतप्रधानांचे भाषण

पंतप्रधान नरेंद्र मोदी यांनी आज मुंबईत ‘रिपब्लिक टीव्ही’ या खासगी वृत्तवाहिनीने आयोजित केलेल्या चर्चासत्रात भाषण केले. मुंबईत काल लागलेल्या आगीत बळी गेलेल्यांना पंतप्रधानांनी श्रद्धांजली वाहिली. समृद्ध आणि प्रगतीशील देशाच्या उभारणीसाठी सकारात्मक बातम्यांचे विशेष महत्व असते असे पंतप्रधान म्हणाले. विज्ञान, संशोधन आणि क्रीडा यासारख्या अनेक क्षेत्रात भारताला अद्याप मोठी उंची गाठायची आहे. यात प्रसारमाध्यमांचाही समावेश आहे असे पंतप्रधान म्हणाले. या परिषदेची संकल्पना ‘सर्जिंग इंडिया’ म्हणजेच वाढत असलेला भारत देशातल्या 130 कोटी भारतीयांच्या आकांक्षेचे वर्णन करणारी आहे असे पंतप्रधान म्हणाले. भारत पाच ट्रिलियन डॉलर्सची अर्थव्यवस्था होण्याच्या दिशेने प्रवास करेल, उद्योगस्नेही वातावरणाच्या क्रमवारीत मोठी झेप घेईल अशा गोष्टींची काही वर्षांपूर्वी कोणी कल्पनाही केली नसेल मात्र आज ते प्रत्यक्षात घडते आहे असे त्यांनी सांगितले. गुन्हेगारी कारवाया करणाऱ्या लोकांना आज शिक्षा होत असल्याची उदाहरणं त्यांनी आपल्या भाषणातून दिली. स्वच्छतेपासून तर करव्याप्ती वाढेपर्यंतची सर्व उदाहरणे देत गेल्या चार वर्षात देशात आलेल्या परिवर्तनाचे सखोल विश्लेषण पंतप्रधानांनी आपल्या भाषणात केले. धोरण प्रवण प्रशासन आणि सुनिश्चित, पारदर्शक धोरणांमुळे देशातल्या प्रत्येक क्षेत्रात बदल होत आहे असे त्यांनी सांगितले. ‘प्रगती’च्या बैठकींमध्ये वर्षांनुवर्षे रखडलेल्या प्रकल्पांना मार्गी लावले गेल्याची उदाहरणे त्यांनी भाषणामधून दिली. आत्तापर्यंत 12 लाख कोटी रुपयांपेक्षा अधिक किंमतीचे प्रकल्प मार्गी लावल्याचे त्यांनी सांगितले. आमच्या सरकारने गोष्टी केवळ नियम कायद्यांमध्ये अडकवून न ठेवता कृती करण्याचे धोरण आखले आहे. प्रत्येक प्रश्नाला कायमस्वरुपी उत्तर शोधून शाश्वत विकासाच्या दिशेने देशाची प्रगती करणे ही आमच्या सरकारची कार्यसंस्कृती आहे असे मोदी यांनी सांगितले. यावेळी त्यांनी नादारी आणि दिवाळखोरी संहितेचा उल्लेख केला. सरकारचे परराष्ट्र धोरण देशहिताला सर्वोच्च प्राधान्‍य देत राबवले जात आहे तसेच आंतरराष्ट्रीय व्यासपीठांवर भारताच्या मताला महत्व मिळाले आहे असे पंतप्रधान म्हणाले. वस्तू आणि सेवा करामध्ये असलेल्या शेवटच्या 28 टक्के श्रेणीत केवळ काही चैनींच्या वस्तूंचा समावेश असेल. इतर सर्व कामाच्या वस्तू सर्वसामान्यांना परवडाव्यात यासाठी 99 टक्के वस्तूंवर केवळ 18 टक्के जीएसटी लावला जातो असे पंतप्रधानांनी सांगितले.
पंतप्रधानांचा उद्या मिझोराम आणि मेघालय दौरा, विविध विकास प्रकल्पांचे उद्‌घाटन करणार

पंतप्रधान नरेंद्र मोदी उद्या मिझोराम आणि मेघालयाच्या दौऱ्यावर जाणार असून तिथे ते विविध विकास प्रकल्पांचे उद्‌घाटन करणार आहेत. मोहक आणि आकर्षक ईशान्य प्रदेश मला साद घालत आहे! उद्याच्या मिझोराम आणि मेघालयाच्या दौऱ्याबाबत मी खूप विविध विकास प्रकल्पांचे उद्‌घाटन करणार आहे. या प्रकल्पांमुळे ईशान्येकडील राज्यांच्या विकास यात्रेला नवीन चालना मिळेल. “आयजोल” येथे उद्यो होणाऱ्या एका कार्यक्रमादरम्यान मला ट्यूरिअल जलविद्युत प्रकल्प राष्ट्राला समर्पित करण्याची संधी मिळणार आहे हे माझे भाग्य आहे. हा प्रकल्प पूर्ण होणे म्हणजे मिझोरामच्या लोकांसाठी एक वरदान आहे. युवा शक्तीला नवीन पंख देण्यासाठी डोनरने 100 कोटी रुपयांचा ईशान्य उद्यम भांडवल निधी उभारला आहे. उद्या या निधीतून उद्योजकांना मी धनादेश वितरित करणार आहे. ईशान्य राज्यातील युवकांमध्ये उद्योग भावना रुजणे हे या क्षेत्राच्या सक्षक्तीकरणासाठी अत्यंत महत्त्वपूर्ण आहे. शिलाँगमध्ये मी शिलाँग-नोंगस्टॉईन-रोंगजेंग-टूरा रस्त्याचे उद्‌घाटन करणार आहे. या प्रकल्पामुळे कनेक्टीव्हीटी वाढून आर्थिक विकासाला नवीन चालना मिळेल. मी एका जनसभेला संबोधित करणार आहे. आम्हाला ईशान्येकडील प्रदेशात अमाप संधी खुणावत आहेत आणि या प्रदेशाच्या सर्वांगिण प्रगतीसाठी सर्वतोपरी प्रयत्न करण्यासाठी आम्ही वचनबद्ध आहोत, असे पंतप्रधानांनी सांगितले.
पंतप्रधानांनी अक्षय्य तृतीयेनिमित्त जनतेला दिल्या शुभेच्छा

पंतप्रधान नरेंद्र मोदी यांनी अक्षय्य तृतीयेनिमित्त जनतेला शुभेच्छा दिल्या आहेत. आपल्या ट्विटर संदेशात पंतप्रधान म्हणाले: "सर्व देशवासीयांना अक्षय्य तृतीयेच्या शुभेच्छा. शुभ कार्याच्या सिद्धीशी संबंधित हा पवित्र सण कोरोना महामारीवर विजय मिळवण्याचा आपला संकल्प साकार करण्याची शक्ति प्रदान करो"
स्टॅन्ड अप इंडिया उपक्रमाचा पंतप्रधान नरेंद्र मोदी उद्या नोएडा इथे प्रारंभ करणार

पंतप्रधान नरेंद्र मोदी उद्या नोएडा इथे स्टॅण्ड अप इंडिया उपक्रमाचा प्रारंभ करणार आहेत. या उपक्रमामुळे अनुसूचित जाती, अनुसूचित जमाती आणि महिला उद्योजकतेला प्रोत्साहन मिळणार आहे. या उपक्रमांतर्गंत या उद्योजकांना दहा लाख ते शंभर लाखापर्यंतचे कर्ज मिळण्याची सुविधा आहे. या उपक्रमासाठीच्या वेब पोर्टलचही पंतप्रधान उद्‌घाटन करणार असून त्याद्वारे ऑनलाईन रजिस्ट्रेशन करता येणार आहे. पाच हजार एकशे ई रिक्शानांही पंतप्रधान हिरवा झेंडा दाखवतील. कौशल्य विकास केंद्राचं उद्‌घाटन करण्याबरोबरच लाभार्थींबरोबरही ते संवाद साधणार आहेत.
झारखंड येथील हजारीबाग येथे पंतप्रधानांच्या हस्ते विविध विकास कामांचे अनावरण

पंतप्रधान नरेंद्र मोदी यांनी झारखंडमधल्या हजारीबागला 17 फेब्रुवारी 2019 रोजी भेट दिली. झारखंडमधल्या विविध विकासकामांचे अनावरण त्यांनी केले. यावेळी झारखंडच्या राज्यपाल द्रौपदी मुरमू, केंद्रीय मंत्री जयंत सिन्हा आणि मुख्यमंत्री रघुवर दास उपस्थित होते. यावेळी झालेल्या सभेत पंतप्रधान म्हणाले, ‘देशासाठी प्राणांची आहुती देणाऱ्या झारखंडच्या सुपूत्राला विजय सोरेंग यांना मी श्रद्धांजली अर्पण करतो. शहीदांच्या कुटुंबांची आपण पावलोपावली काळजी घ्यायची आहे.’ हजारीबाग, दुमका आणि पलामू येथील वैद्यकीय महाविद्यालयांचे उद्‌घाटन पंतप्रधानांनी केले. या महाविद्यालयांसाठी पंतप्रधानांनी 2017 मध्ये पायाभरणी केली होती. 885 कोटी रुपये खर्च करून ही नवी महाविद्यालये बांधण्यात आली आहेत. झारखंडमधल्या 11 जिल्ह्यातल्या 1.5 कोटी नागरिकांना याचा फायदा होणार आहे. हजारीबाग, दुकमा, पलामू आणि जमशेदपूर येथे 500 खाटांच्या रुग्णालयांसाठी पायाभरणीही पंतप्रधानांनी केली. आरोग्य आणि पिण्याचे स्वच्छ पाणी हे एकमेकांचे अविभाज्य घटक असल्याचे सांगून रामगड आणि हजारीबाग जिल्ह्यातल्या चार ग्रामीण पाणीपुरवठा योजनांचे उद्‌घाटन केले. तसेच या भागात आणखी सहा पाणीपुरवठा योजनांसाठी पायाभरणी केली. हजारीबाग येथे 500 कोटी रुपयांच्या शहरी पाणीपुरवठा योजनेसाठी पायाभरणी पंतप्रधानांनी केली. यामुळे 56,000 घरांना सुरक्षित पेयजल मिळणार आहे. ई-नाम अंतर्गत मोबाईल फोन खरेदी करण्यासाठीच्या शेतकऱ्यांना थेट लाभ हस्तांतरण योजनेचा प्रारंभ पंतप्रधानांनी निवडक लाभार्थ्यांना धनादेश देऊन केला. पंतप्रधान म्हणाले, याचा फायदा 27 लाख शेतकऱ्यांना होणार आहे. स्मार्टफोनच्या मदतीने शेतकऱ्यांना हवामानविषयक माहितीबरोबरच पिकांच्या किंमती, सरकारी योजना, शेतीच्या नव्या पद्धती याबाबतही माहिती मिळेल. रामगढ येथे केवळ स्त्रियांसाठीच असलेल्या अभियांत्रिकी महाविद्यालयाचे पंतप्रधानांनी ई-उद्‌घाटन केले. पूर्व भारतातले हे पहिले तर संपूर्ण देशातले हे तिसरे महिला अभियांत्रिकी महाविद्यालय आहे. हजारीबाग येथील आचार्य विनोबा भावे विद्यापीठातल्या आदिवासी अभ्यास केंद्राची पायाभरणी पंतप्रधानांच्या हस्ते झाली. आदिवासी पद्धती आणि संस्कृतीबाबत ज्ञानाचा प्रसार या केंद्रामुळे होईल असे पंतप्रधानांनी सांगितले. ‘सबका साथ सबका विकास’ यात गरीब, आदिवासी, महिला, युवा यांसह समाजातल्या सर्व घटकांचे सक्षमीकरण अपेक्षित असल्याचे पंतप्रधान म्हणाले. सरकारी शाळांमधल्या विद्यार्थ्यांसाठी कान्हा दूध योजनेचा प्रारंभ पंतप्रधानांच्या हस्ते झाला. यात प्रत्येक विद्यार्थ्याला दररोज 200 मिली दूध देण्यात येणार आहे. स्वातंत्र्यलढ्यातील आदिवासी वीरांच्या स्मृती संग्रहालय आणि स्मारकांद्वारे जतन करण्याचे प्रयत्न सरकार करत असून बिरसा मुंडा संग्रहालय हे त्याचे एक उदाहरण असल्याचे पंतप्रधान म्हणाले.
रेडियो आणि दूरचित्रवाणी क्षेत्रात भारत आणि परदेशी प्रसारक यांच्यातील सामंजस्य कराराला केंद्रीय मंत्रिमंडळाची मंजूरी

रेडियो आणि दूरचित्रवाणी क्षेत्रात भारत आणि परदेशी प्रसारक यांच्यातील सामंजस्य कराराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने कार्योत्तर मंजूरी दिली आहे. लाभ: परदेशी प्रसारकांबरोबरच्या या करारामुळे पुढील मदत मिळेल: 1. सार्वजनिक प्रसारकांना नव्या कल्पनांचा शोध घेता येईल. 2. नवीन तंत्रज्ञान आणि स्पर्धात्मक युगातील गरजा पूर्ण करण्यासाठी नवीन रणनिती आखणे. 3. माध्यमांचे उदारीकरण 4. जागतिक प्रमुख प्रभाव: परस्पर आदान-प्रदान आणि सहनिर्मितीच्या माध्यमातून तयार होणाऱ्या कार्यक्रमांच्या प्रसारणामुळे दूरदर्शन आणि आकाशवाणीच्या प्रेक्षक आणि श्रोत्यांमध्ये समानता आणि सर्वसमावेशकतेचे वातावरण निर्माण होईल. तंत्रज्ञानाचे आदान-प्रदान आणि मनुष्यबळ प्रशिक्षणामुळे सार्वजनिक प्रसारकांना प्रसारण क्षेत्रातल्या नवीन आव्हानांचा सामना करण्यास मदत मिळेल.
पंतप्रधान  3 मार्च ,2019 रोजी उत्तर प्रदेशातील अमेठीला भेट देणार

पंतप्रधान नरेंद्र मोदी उद्या 3 मार्च, 2019 रोजी उत्तर प्रदेशातील अमेठीला भेट देणार आहेत. पंतप्रधान अमेठीमधील कौहर येथे इंडो-रशिया रायफल प्रायव्हेट लिमिटेड राष्ट्राला सर्पित करणार आहेत. इंडो-रशिया रायफल प्रायव्हेट लिमिटेड हा भारताच्या आयुध कारखाना आणि रशियन कंपनीचा संयुक्त उपक्रम असून भारत- रशिया सहकार्यातील मैलाचा दगड आहे. कोरवा आयुध कारखान्यात प्रसिद्ध कलशनिकोव्ह रायफल्सच्या अत्याधुनिक श्रेणीतील रायफल्सची निर्मिती केली जाणार आहे. हा संयुक्त उपक्रम मेक इन इंडियाचे झगमगते उदाहरण आहे , जो देशातील सशस्त्र दलाची मदत करेल आणि राष्ट्रीय सुरक्षा मजबूत करेल. या कारखान्यामुळे अमेठी आणि आसपासच्या परिसरात रोजगाराच्या संधी निर्माण होतील. हा संयुक्त उपक्रम उत्तर प्रदेश संरक्षण कॉरिडॉर प्रकल्पाला मोठी चालना देईल. पंतप्रधान अनेक विकास प्रकल्पांचे देखील उदघाटन करणार आहेत. हे प्रकल्प वीज निर्मिती , आरोग्य आणि उत्पादन क्षेत्राशी निगडित आहेत. अमेठी आणि उत्तर प्रदेशला या प्रकल्पांचा थेट लाभ मिळेल. पंतप्रधान कौहर येथे एका जाहीर सभेलाही संबोधित करणार आहेत.
डॉ.मनमोहन सिंगजी यांच्या प्रकृतीत त्वरीत सुधारणा व्हावी यासाठी पंतप्रधानांनी केली प्रार्थना

पंतप्रधान नरेंद्र मोदी यांनी डॉ.मनमोहन सिंग जी यांच्या उत्तम आरोग्यासाठी आणि त्यांच्या प्रकृतीत त्वरीत सुधारणा व्हावी, यासाठी प्रार्थना केली आहे. आपल्या ट्विटर संदेशात पंतप्रधान म्हणाले; "डॉ. मनमोहन सिंग जी यांच्या उत्तम आरोग्यासाठी आणि त्यांच्या प्रकृतीत त्वरीत सुधारणा व्हावी यासाठी मी प्रार्थना करतो."
पंतप्रधान आणि फिलिपिन्सचे राष्ट्रपती यांच्यात दूरध्वनीवरून चर्चा

पंतप्रधान नरेंद्र मोदी यांनी आज फिलिपिन्सचे राष्ट्रपती महामहिम रॉड्रिगो डयुटर्ट यांच्याशी दूरध्वनीवरून संवाद साधला आणि कोविड-19 महामारीमुळे उद्भवलेल्या आव्हानांचा सामना करण्यासाठी दोन्ही देशांच्या सरकारकडून केल्या जात असलेल्या उपाययोजनांवर चर्चा केली. दोन्ही नेत्यांनी सध्याच्या आरोग्य संकटादरम्यान परस्परांच्या देशांमधील नागरिकांचे कल्याण सुनिश्चित करण्यात आणि त्यांना मायदेशी परत आणण्यासाठी केलेल्या सहकार्याची प्रशंसा केली. फिलिपिन्सला अत्यावश्यक औषधी उत्पादनांचा पुरवठा करण्यासाठी भारताने केलेल्या उपाययोजनांचीही फिलिपिन्सच्या राष्ट्रपतींनी प्रशंसा केली. पंतप्रधानांनी राष्ट्रपती डयुटर्ट यांना या महामारीविरोधातील लढ्यात फिलिपिन्सला सहाय्य करण्यासाठी भारत वचनबद्ध असल्याचे आश्वासन दिले आणि संभाव्य लस सापडल्यावर तिच्या उत्पादनाबरोबरच किफायतशीर औषधी उत्पादने तयार करण्याची भारताची सुस्थापित क्षमता कायम ठेवत संपूर्ण मानवजातीच्या कल्याणासाठी ती यापुढेही उपलब्ध करून देऊ यावर त्यांनी भर दिला. दोन्ही नेत्यांनी संरक्षण सहकार्यांसह द्विपक्षीय सहकार्याच्या सर्व पैलूंमध्ये अलिकडच्या काळात दिसून आलेल्या प्रगतीबाबत समाधान व्यक्त केले. हिंद-प्रशांत क्षेत्रात भारत, फिलिपिन्सला आपला महत्वपूर्ण भागीदार मानतो, यावर पंतप्रधानांनी विशेष भर दिला. पंतप्रधानांनी फिलिपिन्सच्या आगामी राष्ट्रीय दिनानिमित्त महामहिम राष्ट्रपति डयुटर्ट आणि फिलिपिन्सच्या जनतेला शुभेच्छा दिल्या.
लोक प्रशासन आणि शासन सुधारणा क्षेत्रात सहकार्याबाबत भारत आणि पोर्तुगाल यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत सरकारच्या प्रशासकीय सुधारणा आणि सार्वजनिक तक्रारी विभाग, कार्मिक, सार्वजनिक तक्रारी आणि निवृत्तीवेतन मंत्रालय आणि पोर्तुगालच्या प्रशासकीय आधुनिकीकरण मंत्रालय यांच्यातील लोक प्रशासन आणि शासन सुधारणा क्षेत्रात सहकार्याबाबत सामंजस्य कराराला मंजुरी दिली आहे. लोक सेवा व्यवस्थापन क्षेत्रातील बदलत्या वातावरणाच्या अनुषंगाने पोर्तुगालमधील ग्राहकाभिमुख लोक सेवा यंत्रणा समजून घेण्यास या करारामुळे मदत होईल. भारतातील लोक सेवा यंत्रणा सुधारण्यासाठीही त्यांच्या सर्वोत्तम अभिनव पद्धती स्वीकारणे शक्य होईल. लोक प्रशासन आणि शासन सुधारणा संबंधी संयुक्त कृती गटावर या सामंजस्य कराराच्या अंमलबजावणीची जबाबदारी असेल.
दिव्यांग क्षेत्रात सहकार्यासाठी भारत आणि चिली यांच्यातील सामंजस्य करारावरील स्वाक्षरीला केंद्रीय मंत्रिमंडळाची मंजुरी

नवी दिल्‍ली, 27 एप्रिल 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज भारत आणि चिली दरम्यान दिव्यांग क्षेत्रात सहकार्यासाठी सामंजस्य करारावरील स्वाक्षरीला मान्यता दिली आहे. हा द्विपक्षीय सामंजस्य करार केंद्र सरकारचा दिव्यांग सक्षमीकरण विभाग आणि चिली सरकार यांच्यातील दिव्यांग क्षेत्रातील संयुक्त उपक्रमांद्वारे सहकार्यास प्रोत्साहन देईल. यामुळे भारत आणि चिली यांच्यातील द्विपक्षीय संबंध अधिक दृढ होतील. दिव्यांग क्षेत्रात विशेषत: खालील क्षेत्रात सहकार्याची इच्छा व्यक्त करणाऱ्या देशांदरम्यान संयुक्त आशय पत्रावर स्वाक्षरी करण्यात आली: दिव्यांग धोरण आणि सेवांच्या वितरणावरील माहितीची देवाणघेवाण. माहिती आणि ज्ञानाची देवाणघेवाण. सहाय्यक उपकरण तंत्रज्ञानामध्ये सहकार्य. दिव्यांग क्षेत्रातील परस्पर हिताच्या प्रकल्पांचा विकास. दिव्यांग असल्याची लवकर ओळख आणि प्रतिबंध. तज्ञ, शिक्षणतज्ञ आणि इतर प्रशासकीय कर्मचारी यांची देवाणघेवाण. हा सामंजस्य करार त्या अंतर्गत असलेल्या उपक्रमांच्या खर्चासाठी निधीची यंत्रणा प्रदान करतो . निधी आणि संसाधनांच्या उपलब्धतेच्या अधीन राहून अशा उपक्रमांसाठीचा खर्च प्रत्येक प्रकरणाच्या आधारावर दोन्ही सरकार परस्पर ठरवेल. संयुक्त उपक्रमांसाठी आंतरराष्ट्रीय प्रवास/निवासाच्या खर्चाची तरतूद भेट देणार्‍या देशाकडून केली जाईल, तर संमेलन आयोजित करण्याचा खर्च यजमान देश उचलेल. भारत चिली संबंध हे विविध मुद्द्यांवरील समान मतांवर आधारित घनिष्ट आणि मैत्रीपूर्ण आहेत. 2019-20 हे वर्ष उभय देशांमधील राजनैतिक संबंधांचे 70 वे वर्ष होते , उच्च-स्तरीय भेटींच्या माध्यमातून द्विपक्षीय संबंध अधिक दृढ झाले आहेत, ज्यात 2005 आणि 2009 मध्ये चिलीच्या माननीय राष्ट्राध्यक्षांच्या दोन भेटींचा समावेश आहे.
भारत आणि फिनलँड दरम्यान जैवतंत्रज्ञान क्षेत्रातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली भारत आणि फिनलँड दरम्यान समरुची असलेल्या जैव तंत्रज्ञान क्षेत्र, निधीचा पुरवठा, नूतन औद्योगिक संशोधन आणि विकास प्रकल्पांच्या सामंजस्य कराराला आज मंजुरी दिली. लाभ:- या सामंजस्य करारामुळे दीर्घकालीन संशोधन विकास, नुतनीकरण यंत्रणेतील समन्वय आणि भारत आणि फिनलँड दरम्यान सहकार्य नेटवर्क सुदृढ करणे हे फायदे मिळणार आहेत. दोन्ही देशांनी जागतिक पातळीवरील आंतरराष्ट्रीय प्रमाणक ग्रहण केलेल्या महत्वाकांक्षी संयुक्त प्रकल्पाद्वारे संशोधनाद्वारे माहितीचे आदान-प्रदान, समन्वय असा लाभही याद्वारे मिळणार आहे.
भारत आणि बांगलादेश यांच्यातील दृक-श्राव्य सह-निर्मिती संदर्भातील कराराला केंद्रीय मंत्रिमंडळाची मंजुरी

भारत आणि बांगलादेश यांच्यात दृक श्राव्य सहनिर्मिती संदर्भातील कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. या कराराची प्रमुख वैशिष्ट्ये • चित्रपट, माहितीपट व ऐनिमेशन चित्रपट यांच्या सह-निर्मितीचा या करारात समावेश आहे. • प्रस्तावित करारानुसार तयार झालेल्या एखाद्या दृक श्राव्य निर्मितीला दोन्ही देशांचे संबंधित करार व नियामक अटी यांना अनुसरून कोणत्याही राष्ट्रीय दृक श्राव्य कार्याला दिले जाणारे फायदे लागू असतील. • यामुळे दोन्ही देशांदरम्यान कला व संस्कृती यांची देवाणघेवाणा होईल आणि दोन्ही देशांच्या लोकांमध्ये परस्परांविषयी अधिक चांगल्या समजुतीची भावना निर्माण होईल. • सहनिर्मितीमुळे आपले सृजनशील सामर्थ्य निर्माण करण्याची व प्रदर्शनाची संधी उपलब्ध होईल. • दृक श्राव्य सहनिर्मितीमध्ये निर्मिती प्रक्रियेबरोबरच निर्मिती पश्चात कार्यात, मार्केटिंगंमध्ये गुंतलेल्या कलात्मक, तांत्रिक त्याच बरोबर बिगर तांत्रिक मनुष्यबळाला रोजगार उपलब्ध होईल आणि त्यामुळे दोन्ही देशांच्या राष्ट्रीय उत्पन्नात(जीडीपी) भर पडेल. • भारतीय स्थळांचा चित्रिकरणासाठी वापर झाल्यामुळे जगभरात भारतीय स्थळांना चित्रिकरणासाठी पसंतीचे स्थळ म्हणून मान्यता मिळण्याच्या शक्यता वाढतील भारताने आतापर्यंत अशा प्रकारचे करार इटली, युके, जर्मनी, ब्राझील, फ्रान्स, न्यूझीलंड, पोलंड, स्पेन, कॅनडा, चीन व कोरियन प्रजासत्ताक यांच्याबरोबर केला आहे.
या आव्हानात्मक काळात भारत-ब्राझीलची भागीदारी पूर्वीपेक्षा अधिक मजबूत आहे – पंतप्रधान

या आव्हानात्मक काळात भारत-ब्राझीलची भागीदारी पूर्वीपेक्षा अधिक मजबूत आहे असे पंतप्रधान नरेंद्र मोदी यांनी म्हंटले आहे. ब्राझीलला हायड्रोक्सीक्लोरोक्वीन पुरवण्याच्या भारताच्या निर्णयाबद्दल कृतज्ञता व्यक्त करणाऱ्या ब्राझिलचे राष्ट्रपती एम. बोल्सनारो यांच्या ट्विटला उत्तर देताना पंतप्रधान नरेंद्र मोदी यांनी हे वक्तव्य केले. “या महामारी विरुद्धच्या मानवतेच्या लढाईत योगदान द्यायला भारत नेहमीच वचनबद्ध आहे.” असे पंतप्रधान नरेंद्र मोदी म्हणाले.
पॅरालिम्पिकमध्ये थाळीफेक क्रीडा प्रकारात कांस्य पदक पटकावल्याबद्दल पंतप्रधानांनी केले विनोद कुमारचे अभिनंदन

नवी दिल्ली, 29 ऑगस्ट 2021 पंतप्रधान नरेंद्र मोदी यांनी विनोद कुमारचे टोक्यो येथे सुरु असलेल्या पॅरालिम्पिक स्पर्धेत थाळीफेक क्रीडा प्रकारात कांस्य पदक पटकावल्याबद्दल अभिनंदन केले आहे. ट्वीट संदेशात पंतप्रधान म्हणाले; "भारत विनोद कुमारच्या उत्कृष्ट कामगिरीने आनंदित आहे. कांस्य पदक जिंकल्याबद्दल त्याचे अभिनंदन. मेहनत आणि दृढतेचे फळ दिसून येत आहे. #Paralympics"
कच्छी नववर्षानिमित्त पंतप्रधानांच्या शुभेच्छा

कच्छी नववर्षानिमित्त पंतप्रधान नरेंद्र मोदी यांनी आज शुभेच्छा दिल्या आहेत. “आषाढी बीज हा दिवस कच्छी बांधवांसाठी महत्त्वपूर्ण असून नववर्ष सर्वांना आनंदाचे आणि भरभराटीचे जावो अशी प्रार्थना” असे पंतप्रधानांनी आपल्या शुभेच्छा संदेशात म्हटले आहे.
नागपूर रेल्वे स्थानकावरून पंतप्रधानांनी वंदे भारत एक्सप्रेसला हिरवा झेंडा दाखवला

पंतप्रधान नरेंद्र मोदी यांनी आज नागपूर रेल्वे स्थानकाच्या प्लॅटफॉर्म क्रमांक १ वरून नागपूर आणि बिलासपूरला जोडणाऱ्या वंदे भारत एक्सप्रेसला हिरवा झेंडा दाखवला. पंतप्रधानांनी वंदे भारत एक्सप्रेस ट्रेनच्या डब्यांची पाहणी केली आणि स्थानकावरील सोयी सुविधांचा आढावा घेतला. पंतप्रधान मोदींनी वंदे भारत एक्सप्रेसच्या लोकोमोटिव्ह इंजिनच्या नियंत्रण केंद्राची पाहणी केली आणि नागपूर आणि अजनी रेल्वे स्थानकांच्या विकास योजनांचा आढावाही घेतला. या रेल्वे सेवेमुळे नागपूर ते बिलासपूर प्रवासाची वेळ 7-8 तासांवरून 5 तास 30 मिनिटे एवढी कमी होईल. पंतप्रधान ट्विट मध्ये म्हणाले, "नागपूर ते बिलासपूर दरम्यान वंदे भारत एक्सप्रेसला हिरवा झेंडा दाखवला. या ट्रेनमुळे कनेक्टिव्हिटी लक्षणीयरीत्या वाढेल.” यावेळी पंतप्रधानांच्या समवेत महाराष्ट्राचे मुख्यमंत्री एकनाथ शिंदे, महाराष्ट्राचे राज्यपाल भगतसिंग कोश्यारी, महाराष्ट्राचे उपमुख्यमंत्री देवेंद्र फडणवीस आणि केंद्रीय रस्ते वाहतूक व महामार्ग मंत्री नितीन गडकरी हे उपस्थीत होते. पार्श्वभूमी ही रेल्वे सेवा सुरू झाल्याने या प्रदेशातील पर्यटनाला चालना मिळण्यास मदत होईल आणि प्रवासाचा आरामदायी आणि जलद मार्ग उपलब्ध होईल. नागपूर ते बिलासपूर प्रवासाची वेळ 5 तास 30 मिनिटे असेल. देशात दाखल होणारी ही सहावी वंदे भारत रेल्वे असेल आणि पूर्वीच्या तुलनेत ही प्रगत आवृत्ती आहे, ती खूपच हलकी आणि कमी कालावधीत जास्त वेगाने पोहोचण्यास सक्षम आहे. वंदे भारत 2.0 अधिक प्रगती आणि सुधारित वैशिष्ट्यांसह सुसज्ज आहे जसे की 0 ते 100 किलोमीटर प्रति तासाचा वेग फक्त 52 सेकंदात आणि कमाल वेग 180 किलोमीटर प्रति तासापर्यंत असेल. सुधारित वंदे भारत एक्‍सप्रेसचे वजन 392 टन असेल, जे आधी 430 टन होते. यात वाय-फाय कंटेंट ऑन-डिमांड सुविधाही असेल. प्रत्‍येक कोचमध्‍ये 32” स्‍क्रीन आहेत जे मागील आवृत्‍तीत 24'' होते. यामुळे प्रवाशांना माहिती आणि इंफोटेनमेंट आणखी सहजपणे उपलब्ध होतील. वंदे भारत एक्स्प्रेस पर्यावरणपूरकही असेल कारण यातली वातानुकूल सेवा (एसी)ही १५ टक्के जास्त ऊर्जा कार्यक्षम असतील. ट्रॅक्शन मोटरच्या धूळ-मुक्त स्वच्छ हवा कूलिंगसह, प्रवास अधिक आरामदायक होईल. याआधी फक्त एक्झिक्युटिव्ह क्लासच्या प्रवाशांना दिलेली साइड रिक्लायनर सीट सुविधा आता सर्व वर्गांसाठी उपलब्ध करून दिली जाईल. एक्झिक्युटिव्ह कोचमध्ये 180-डिग्री फिरणाऱ्या आसनांचे अतिरिक्त वैशिष्ट्य आहे. वंदे भारत एक्सप्रेसच्या नवीन डिझाईनमध्ये, हवा शुद्धीकरणासाठी रूफ-माउंटेड पॅकेज युनिट (RMPU) मध्ये फोटो-उत्प्रेरक अल्ट्राव्हायोलेट वायु शुद्धीकरण प्रणाली स्थापित केली आहे. चंदीगडच्या सेंट्रल सायंटिफिक इन्स्ट्रुमेंट्स ऑर्गनायझेशन (CSIO) शिफारसीनुसार, ताजी हवा आणि परतीच्या हवेतून येणारी जंतू, जीवाणू, विषाणू इत्यादीपासूनची मुक्त हवा फिल्टर आणि स्वच्छ करण्यासाठी ही प्रणाली आरएमपीयू (RMPU) च्या दोन्ही टोकांवर डिझाइन आणि स्थापित केली आहे. वंदे भारत एक्सप्रेस 2.0 उत्कृष्ट आणि विमानासारखा प्रवास अनुभव देते. ती प्रगत अत्याधुनिक सुरक्षा वैशिष्ट्यांसह सुसज्ज आहे ज्यात स्वदेशी विकसित रेल्वे टक्कर टाळण्याची कवच (KAVACH)प्रणाली समाविष्ट आहे.
पी एस सी धोरणा अंतर्गत त्यागलेल्या  ओ एन जी सी आणि ओ आय एल च्या 60 बिगर मौद्रीकृत साठ्यांकारिता लहान क्षेत्र धोरण बोली 11 ला मंत्री मंडळाची मान्यता

१४ ऑक्टोबर २०१५ ला अधिसूचित करण्यात आलेल्या आणि शोध घेतलेल्या लहान क्षेत्र धोरणाची व्याप्ती, लहान क्षेत्र धोरण बोली फेरी 11 अंतर्गत 60 लहान क्षेत्र आणि बिगर मौद्रिकी साठ्यांपर्यंत वाढवायला मंत्री मंडळाने मान्यता दिली आहे. यापैकी 22 क्षेत्रे तेल आणि नैसर्गिक वायू महा मंडळाची, 5 ऑईल इंडिया लिमिटेड, नव्या शोध आणि परवाना धोरणानुसार 12 त्याग करण्यात आलेली क्षेत्रे, यांचा यात समावेश आहे. याशिवाय डीएस एफ बोली फेरी 1 अंतर्गत देऊ करण्यात आलेली मात्र गुंतवणूकदारा कडून अपुरा प्रतीसाद मिळाल्यामुळे ठेका न दिलेली 21 क्षेत्रे आहेत. तपशील या साठ्यातून 194.65 दशलक्ष मेट्रिक टन तेल किवा तितकाच वायू साठा अपेक्षित आहे. या क्षेत्रांचा विकास वेगाने करण्यात येणार असून त्यामुळे तेल आणि वायू उत्पादनात वृद्धी होऊन देशाची उर्जा सुरक्षितता मजबूत व्हायला मदत होणार आहे. हे धोरण भविष्यातल्या बोली फेरीसाठीही लागू करण्यात येत आहे.
सर्वोच्च न्यायालयाच्या निर्णयानुसार  नदी जोड कार्यक्रमाअंतर्गतच्या कार्याची सद्यस्थिती  आणि प्रगती अहवाल

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने नदी जोड कार्यक्रमासंदर्भातील (जलस्रोत मंत्रालयाच्या) कार्याच्या सद्यस्थिती आणि प्रगती अहवालाला मान्यता दिली. रिट याचिका (नागरी) 512 वर्षे 2002 : रिट याचिका 668 वर्ष 2002 सह नद्यांच्या नेटवर्किंग संदर्भातल्या सर्वोच्च न्यायालयाच्या दिनांक 27 फेब्रुवारी 2012 च्या निर्णयानुसार ही मंजूरी देण्यात आली आहे. यामुळे राष्ट्रीय योजनांतर्गत चालवल्या जाणाऱ्या आंतरजोड नदी प्रकल्पांवर नियंत्रण ठेवण्यास मदत मिळणार आहे. नदी जोड कार्यक्रमासाठी स्थापन केलेली विशेष समिती या कार्यक्रमासंदर्भातील कार्याची सद्यस्थिती आणि प्रगती अहवाल केंद्रीय मंत्रिमंडळाच्या माहितीसाठी द्विवार्षिक स्वरुपात सादर करेल. हा द्विवार्षिक अहवाल देश हितासाठी त्वरित आणि उचित निर्णय घेण्यासाठी मदत करेल.
पंतप्रधानांनी, राष्ट्रीय तंत्रज्ञान दिनानिमित्त भारतीय शास्त्रज्ञांबद्दल व्यक्त केली कृतज्ञता

1998 मध्ये पोखरण चाचण्या यशस्वी होऊ शकल्या त्या आपल्या प्रतिभाशाली शास्त्रज्ञ आणि त्यांच्या प्रयत्नांबद्दल पंतप्रधान नरेंद्र मोदी यांनी कृतज्ञता व्यक्त केली आहे. आपल्या ट्विट संदेशात पंतप्रधान म्हणाले; "आज राष्ट्रीय तंत्रज्ञान दिनी,1998 मध्ये पोखरण चाचण्या यशस्वी होऊ शकल्या त्या आपल्या प्रतिभाशाली शास्त्रज्ञ आणि त्यांच्या प्रयत्नांबद्दल आपण कृतज्ञता व्यक्त करत आहोत. अटलजींच्या अनुकरणीय नेतृत्वाची आम्हाला अभिमानाने आठवण आहे त्यांनी, उत्कृष्ट राजकीय धैर्य आणि मुत्सद्दीपणा दाखवला होता."
तिरुपती विमानतळावर औपचारिक लाऊंजच्या बांधकामासाठी जमीन वाटपाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रीमंडळाने आज, तिरुपती विमानतळावर औपचारिक लाउंज (विश्रामगृह) बांधण्यासाठी भारतीय विमानतळ प्राधिकरणाची 1800 चौरस मीटर जागा वर्षाकाठी एक रुपया या नाममात्र शुल्कावर 15 वर्षांसाठी, आंध्रप्रदेश शिक्षण आणि कल्याणकारी पायाभूत सुविधा विकास महामंडळाला देण्याची मंजुरी दिली आहे. फायदे: भगवान श्री वेंकटेश्वराचे वास्तव्य असलेल्या तिरुपतीला वारंवार व्हीव्हीआयपी / व्हीआयपी भेट देतात. औपचारिक विश्रामगृहाचे बांधकाम येणाऱ्या पाहुण्यांना अधिक चांगल्या सुविधा देईल. औपचारिक विश्रामगृहाची देखभाल एपीडब्ल्यूआयडीसीद्वारे केली जाईल.